钦定古今图书集成/明伦汇编/官常典/第693卷 > 单宇 姚显 杨浩
## 钦定古今图书集成/明伦汇编/官常典/第693卷 > 单宇 姚显 杨浩

按《明外史》本传：“宇字时泰，临川人。正统四年进士。除
嵊县知县。驭吏严，吏欲诬奏宇，宇以闻，坐不并上，吏
奏下狱。事白，调诸暨。遭丧，服除，待铨京师。适英宗北
狩，宇愤中官监军诸将不得专进止，致丧师，疏请尽
罢之，以重将权，景帝不纳。初，王振佞佛，请帝岁一度
僧。其所修大兴隆寺，日役万人，靡帑数十万，闳丽冠”
京都。英宗为赐号第一丛林，命僧大作佛事，躬自临
幸，以故释教益炽。至是宇上书言：“前代人君，尊奉佛
氏，卒致祸乱。近男女出家累百千万，不耕不织，蚕食
民间，营构寺宇，遍满京邑，所费不可胜纪。请撤木石
以建军营，销铜铁以铸兵仗，罢遣僧尼，归之民俗，庶
皇风清穆，异教不行。”疏入，为廷议所格，复知候官。而
咸阳姚显以乡举入国学，亦上言：“曩者修治大兴隆
寺，穷极壮丽。又奉僧杨某为上师仪从侔王者，食膏
粱，被组绣，藐万乘若弟子。今上皇被留贼庭，乞令前
赴瓦剌化谕。也先诚能奉驾南还，庶见护国之力。不
然，佛不足信，彰彰明矣。”当景泰时，廷臣谏事佛者甚
众，帝卒不能从。而中官兴安最用事，佞佛甚于振请。
帝建大隆福寺，严壮与兴隆并。四年三月，寺成，帝克
期临幸，河东盐运判官杨浩切谏，乃止。宇好学，有文
名，三为县，咸以慈惠闻。居候官久之，卒显。后为齐东
知县，移武城，公廉刚正。用巡抚翁世资荐，擢太仆丞。
浩，济宁人，由乡举入国学。除官未行，遂抗疏，声誉籍
甚。累官右副都御史，巡抚延绥。